**Faludy Györgyöt idézik meg a REÖK Stúdiószínpadán**

**Tenyérvonalak címmel tartanak Faludy-estet a Szegedi Nemzeti Színház művészei a Reök-palotában. Borovics Tamás és Poroszlay Kristóf a költő művein keresztül helyezik új megvilágításba a művész életművét és enigmatikus személyét április 11-én és május 9-én a REÖK Stúdiószínpadán.**

**Faludy György** egy olyan rejtőzködő művész, aki bár itt élt közöttünk a XX. században, de a

személyiségéről legtöbben csak a bulvársajtó álarca alapján alkotunk képet, a művészetéről pedig alig van átfogó tanulmány.

Ki lehet ez a világszerte elismert zseni? Látjuk-e az ő valódi arcát? Értékeljük-e, ismerjük-e műveit? Megváltoztatta-e művészetét a történelem és a XX. század, melynek borzalmait testközelből érezhette? Hogyan tud az átéltek után áradni soraiból az élet szeretete?

Ezekre a kérdésekre keresi a választ a **Tenyérvonalak** című esten **Borovics Tamás**, a Szegedi Nemzeti Színház színésze, bemutatva Faludy költeményein és regényrészletén keresztül az embert és költőt.

Kollégája, **Poroszlay Kristóf** segít abban, hogy olyan közel hozzák a nézőkhöz Faludyt, hogy hazatérve felüssék verseit, regényeit, és általuk megismerjék Faludy György életét, érzéseit, humorát, mélységét: nagyságát.

Az esten meghitt hangulatban, egyedi megközelítésben elevenednek meg a 112 éve született író, költő, műfordító feledhetetlen sorai, amelyek mögött **Balogh Esperes Ákos** író, szerkesztő keze nyomán felsejlik egy sors, egy arc a Szegedi Nemzeti Színház művészeinek tolmácsolásában. Az előadásnak idén tavasszal a **REÖK Stúdiószínpada** ad otthont. A nézők két alkalommal: a költészet napján, azaz **április 11-én, és május 9-én**, mindkét este 18.00 órai kezdettel vehetnek részt a csaknem a teljes huszadik század viharait átélt alkotó alakjának megidézésében.
Az irodalmi estre már kaphatók a belépők, az érdeklődők személyesen a REÖK Jegypénztárában vagy az [alábbi linken](https://szegediszabadteri.jegy.hu/program/tenyervonalak-faludy-xx-szazada-irodalmi-est-133149) válthatják meg jegyeiket.